V tejto správe sa uvádzajú výsledky akčného plánu dosiahnuté pri riešení nezákonného obchodovania so strelnými zbraňami a s ručnými zbraňami medzi EÚ a regiónom juhovýchodnej Európy od roku 2015. Toto hodnotenie vychádza predovšetkým z konzultácií s orgánmi presadzovania práva členských štátov, s partnermi zo západného Balkánu, s orgánmi EÚ, ako je napríklad orgán presadzovania práva EÚ (Europol), Európska agentúra pre pohraničnú a pobrežnú stráž (EBCGA), Agentúra Európskej únie pre odbornú prípravu v oblasti presadzovania práva (CEPOL), a so zainteresovanými organizáciami, ako je napríklad stredisko a Úrad OSN pre drogy a kriminalitu. Súčasťou týchto konzultácií bol dotazník, ktorý týmto skupinám poslala Európska komisia v júni 2018.

EÚ a jej partneri zo západného Balkánu prijali v decembri 2014 akčný plán na roky 2015 – 2019 týkajúci sa potláčania nezákonného obchodovania so strelnými zbraňami medzi EÚ a regiónom juhovýchodnej Európy. Cieľom akčného plánu je zabezpečiť ucelený rámec pre spoluprácu medzi EÚ a týmto regiónom stanovením cieľov a opatrení na rozšírenie spolupráce na základe osobitných potrieb uvedených partnerov a pomôcť im v zlepšovaní boja proti obchodovaniu so strelnými zbraňami.

EÚ prijala prísne opatrenia v rámci bezpečnostnej únie s cieľom zabrániť teroristom a zločincom, aby získavali prostriedky na svoju činnosť. Tieto opatrenia im sťažili: i) prístup k strelným zbraniam a prekurzorom výbušnín; ii) financovanie ich činností a iii) presúvanie sa bez toho, aby ich odhalili. Dôležitým aspektom tejto práce sú opatrenia na: i) kontrolu nadobúdania a držby zbraní a ii) obmedzenie dodávania nelegálnych zbraní zločincom a teroristom. Obchodovanie so strelnými zbraňami a s ručnými a ľahkými zbraňami (RĽZ – ďalej len „ručné zbrane“) je súčasťou hlavnej obchodnej činnosti skupín organizovaného zločinu, je úzko späté s terorizmom a vyžaduje si primeranú a ráznu reakciu. Západný Balkán je hlavným zdrojom strelných zbraní a zbraní pašovaných do EÚ, a preto bola rozširujúca sa spolupráca medzi EÚ a jej partnermi v tomto regióne v otázkach bezpečnosti zameraná na túto oblasť. Táto spolupráca prebieha vo forme politického dialógu, prevádzkovej a technickej pomoci.

Zainteresované strany, s ktorými sa konzultovalo, hodnotili akčný plán pozitívne pre jeho zameranie na štruktúry, spoluprácu v oblasti presadzovania práva a technickú pomoc a odbornú prípravu. Konštatovali však, že by sa mala rozvíjať aj spolupráca s ďalšími krajinami, ako sú Moldavsko a Ukrajina, kde je kontrola strelných zbraní menej prísna. Aj v rámci platformy pre strelné zbrane sa akceptuje rozšírenie súčasného operačného opatrenia na tieto krajiny. Zainteresované strany, s ktorými sa konzultovalo, konštatovali, že v akčnom pláne sa nevenovala dostatočná pozornosť politike v oblasti trestného práva, sprísňovaniu trestnoprávnych sankcií a trestnému konaniu. Uvedené otázky sa javili ako veľké problémy, keďže na západnom Balkáne sa obchodovanie so strelnými zbraňami často primerane nerieši ako samostatný trestný čin v rámci trestnoprávnych sankcií, a preto je zriedkavo stíhané vnútroštátnymi orgánmi. Zainteresované strany ďalej zdôraznili, že sa nevenuje dostatočná pozornosť činnostiam na zvyšovanie informovanosti v oblasti riadenia zásob, znižovania nadbytkov alebo rodovej dimenzie (nedostatočné zastúpenie žien, povedomie o rodovo motivovanom násilí).

V rámci plnenia cieľa č. 3 agentúra CEPOL uzavrela pracovné dohody o odbornej príprave a vytváraní kapacít so všetkými partnermi zo západného Balkánu (s výnimkou Severného Macedónska, s ktorým rokovania o pracovných dohodách prebiehajú). Zabezpečila dve až štyri aktivity odbornej prípravy a webové semináre ročne, ako aj online moduly a výmenný program. Stredisko navyše vypracovalo špecializované moduly odbornej prípravy pre operačných analytikov, vyšetrovateľov trestných činov, spravodajských analytikov pre trestnú činnosť a súdnych vyšetrovateľov týkajúce sa kontaktných miest pre strelné zbrane. Pomohlo aj štátnym inštitúciám, aby koordinovali činnosti kontroly ručných zbraní a zosúlaďovali svoje vnútroštátne právne predpisy s normami EÚ a so svojimi príslušnými vnútroštátnymi akčnými plánmi.

Hlavná operačná spolupráca sa vykonávala v rámci platformy pre strelné zbrane cyklu politík EÚ. Koordinované kontroly na hraniciach a vnútri krajín zamerané na diaľkové autobusy a predajcov strelných zbraní sa s podporou Europolu organizovali každý rok. Európska agentúra pre pohraničnú a pobrežnú stráž (EBCGA) poskytla aj podporu na posilnenie hraničných kontrol v danom regióne a v jeho okolí, keďže obchodovanie so strelnými zbraňami patrí do vymedzenia pojmu „cezhraničná trestná činnosť“, čo je oblasť, za ktorú je agentúra zodpovedná. Agentúra EBCGA označila západný Balkán za veľmi dôležitú operačnú oblasť a podporuje koordinované zhromažďovanie údajov o obchodovaní so strelnými zbraňami na základe ukazovateľov dohodnutých v rámci siete pre analýzu rizík na západnom Balkáne, ktorú vytvorila táto agentúra.

Udržateľnosť výsledkov dosiahnutých v rámci akčného plánu do značnej miery závisí od toho, či a ako bude akčný plán pokračovať v budúcnosti. Len predĺženie bez zohľadnenia nových zistených skutočností a potrieb by pravdepodobne nemalo žiadny badateľný účinok.

Väčšina partnerov zo západného Balkánu ocenila podporu operačnej spolupráce zo strany Europolu, ktorý poskytol svoje operačné centrum a nepretržitý prístup k spravodajským informáciám. Niektorí partneri zo západného Balkánu zároveň vyjadrili názor, že podpora zo strany Europolu nezabezpečila včasnú spätnú väzbu a užitočnú spravodajskú analýzu. Europol dokázal vyprodukovať iba malý počet spravodajských prípadov súvisiacich so západným Balkánom (5,4 % zo všetkých prípadov v roku 2017 a 7,6 % v roku 2018). Partneri zo západného Balkánu zastávali názor, že prínos iných agentúr, napríklad Eurojustu a agentúry EBCGA, bol okrajový. Eurojust nepodporoval žiadny spoločný vyšetrovací tím zameraný na obchodovanie so strelnými zbraňami na západnom Balkáne a zapojenie agentúry EBCGA a využitie zlúčených služieb Eurosuru neposkytlo dostatočne užitočné informácie, ktoré by umožnili významné zaistenie strelných zbraní.

Európska komisia sa snažila zabezpečiť, aby sa opatrenia všetkých zainteresovaných strán navzájom dopĺňali. Zníži sa tak riziko prekrývania a zlepší sa spolupráca pri vyšetrovaní cezhraničných trestných činov v súlade so závermi Rady z 13. decembra 2016. Obchodovanie so strelnými zbraňami bolo zahrnuté aj do spoločného akčného plánu pre boj proti terorizmu na západnom Balkáne z 5. októbra 2018. Platforma pre strelné zbrane a činnosti strediska boli súčasťou prístupu integračného riadenia vnútornej bezpečnosti (IISG) pre západný Balkán, ktoré má tri piliere: boj proti terorizmu, boj proti závažnej a organizovanej trestnej činnosti a bezpečnosť hraníc.

·Hraničné kontroly na západnom Balkáne sa ukázali ako nedostatočné na odhaľovanie obchodovania so strelnými zbraňami, a to najmä v dôsledku neinformovanosti, chýbajúcej odbornej prípravy a vybavenia príslušníkov pohraničnej stráže a colných úradníkov.

Spolupráca medzi EÚ a regiónom juhovýchodnej Európy je vzhľadom na existenciu veľkého počtu zainteresovaných strán, ktoré nie sú vždy koordinované, aj naďalej zložitá. V tomto regióne sú aktívne aj rôzne krajiny a medzinárodné organizácie, napríklad Small Arms Survey, Centrum pre presadzovanie práva v juhovýchodnej Európe, Organizácia Severoatlantickej zmluvy (NATO), úrad UNODC alebo Organizácia pre bezpečnosť a spoluprácu v Európe (OBSE). Koordinácia činností týchto skupín so strediskom, s platformou pre strelné zbrane a integračným riadením vnútornej bezpečnosti je však nejasná.

Mnohé zainteresované strany hovorili o zbytočnej duplicite stretnutí s podobným zložením účastníkov a rovnakými diskusiami. Naopak, v dôsledku nedostatku vnútornej koordinácie a výmeny informácií sa predstavitelia krajín často zúčastňujú na rôznych stretnutiach bez toho, aby vopred vedeli, že podobné diskusie alebo prezentácie v podobnom formáte sa už konali.

Rôzne kanály financovania [napríklad nástroj predvstupovej pomoci vrátane modality nástroja technickej pomoci a výmeny informácií (TAIEX), Fond pre vnútornú bezpečnosť] na začiatku spôsobili nekonzistentnosť a nedostatočnú koordináciu. Tieto problémy sa však s pomocou Komisie riešili a prekonali. Jednou z pretrvávajúcich výziev je, že financovanie spoločnej zahraničnej a bezpečnostnej politiky sa niekedy poskytuje bez celkového prehľadu o iných podobných aktivitách v danom regióne.

Napokon možno konštatovať, že bola zabezpečená konzistentnosť medzi akčným plánom a regionálnym plánom. Komisia, platforma pre strelné zbrane, Europol a stredisko úzko spolupracovali pri posudzovaní formulovania potrieb regionálneho plánu a pri navrhovaní cieľov.

Kľúčové zistenia ·Vysoká miera konzistentnosti s inými zastrešujúcimi stratégiami vrátane stratégie EÚ v oblasti ručných a ľahkých zbraní a regionálneho plánu. ·Úzka koordinácia s legislatívnym vývojom v rámci EÚ v oblasti kontroly strelných zbraní s cieľom zaistiť aproximáciu právnych predpisov na západnom Balkáne s normami EÚ, pričom konzistentnosť je zabezpečená pomocou medzinárodných nástrojov. ·Slabá súdržnosť medzi aktivitami rôznych zainteresovaných strán; mnohé prípady prekrývania; chýbajúca integrovaná riadiaca štruktúra pri organizácii rôznych aktivít. ·Chýbajúci integrovaný a komplexný rozpočtový prístup na úrovni EÚ.

4.Závery

EÚ a partneri zo západného Balkánu čelia spoločným výzvam.

Pridaná hodnota akčného plánu bola najviac viditeľná v zlepšovaní vytvárania sietí, vo výmene informácií a v budovaní základov budúcej spolupráce.

Hodnotenie akčného plánu však ukazuje, že viaceré plánované opatrenia ešte stále neboli vykonané, čo znižuje účinnosť akčného plánu. Je to najmä prípad vytvárania kontaktných miest pre strelné zbrane, ktoré sú potrebné pre stratégie riadneho presadzovania práva, koordináciu, spravodajstvo a výmenu informácií, a to na vnútroštátnej aj európskej úrovni. Stále neprebieha ani harmonizované zhromažďovanie údajov o zaisteniach strelných zbraní, ktoré by umožnilo politiku založenú na dôkazoch a riadne a spoľahlivé posudzovanie trendov v obchodovaní so zbraňami. Podobne zainteresované strany nevypracovali štandardný formát podávania správ na výmenu informácií, s ktorým sa počítalo v akčnom pláne.

Z hodnotenia ďalej vyplýva, že účinnosť akčného plánu by sa dala zvýšiť. Napríklad k tomu, aby spoločné rokovania mohli prinášať konkrétne výsledky, by mohli prispieť jednoznačné inštrukcie pre účastníkov, ktorí by mali mať právo vyjadriť stanovisko alebo poskytnúť príspevok k možným výstupom. Mnohé zainteresované strany zastávali názor, že odborná príprava by bola efektívnejšia, ak by bola zameraná na praktické prípady, zavádzanie spoločného vyšetrovania a konkrétne otázky, ako sú upraviteľné strelné zbrane.

Pokiaľ ide o geografický rozsah, aktivity sa zameriavajú na západný Balkán, ale vzhľadom na budúce výzvy by sa mohli rozšíriť v podstate na celú juhovýchodnú Európu vrátane Moldavskej republiky a Ukrajiny s cieľom vypracovať nadčasové riešenia vo východnom susedstve EÚ.

Členské štáty a partneri zo západného Balkánu by teraz mali svoje politické záväzky premietnuť do operačných priorít a výstupov. Na zabezpečenie lepších a konkrétnych výsledkov v boji proti obchodovaniu so strelnými zbraňami je potrebná užšia koordinácia medzi členskými štátmi, partnermi zo západného Balkánu, agentúrami EÚ a medzinárodnými organizáciami. V tejto súvislosti predstavuje regionálny plán komplexné posúdenie potrieb pre budúcu politiku v regióne. Doplnený by mohol byť operačnými cieľmi špecifickými pre jednotlivé krajiny, podrobnejšími ukazovateľmi výkonnosti a prehľadnou štruktúrou riadenia a rozpočtu. Komisia je pripravená podporovať členské štáty, partnerov zo západného Balkánu, agentúry EÚ a medzinárodné organizácie pri riešení týchto výziev. Jednotlivé zainteresované strany, s ktorými sa konzultovalo, vyjadrili potrebu akčného plánu. Celkovo bude treba hodnotenie tohto akčného plánu zohľadniť, aby sa v tejto oblasti zabezpečila nepretržitá budúca spolupráca.